ประชาชน นักท่องเที่ยว แห่ขึ้นชมทะเลหมอกเขาบางแก้ว ลำใหม่ จ.ยะลา เกือบสองพันคน
ประชาชน นักท่องเที่ยว แห่ขึ้นชมทะเลหมอกเขาบางแก้ว ลำใหม่ จังหวัดยะลา เกือบสองพันคน
 
วันนี้ (20 ม.ค. 61) ประชาชนและนักท่องเที่ยวทั้งในพื้นที่ตำบลลำใหม่ อำเภอเมือง จังหวัดยะลา และพื้นที่ใกล้เคียงในจังหวัดยะลาและจังหวัดใกล้เคียง ได้ดินทางไปรอชมทะเลหมอกที่บนจุดชมวิวยอดเขานางแก้ว หมู่ที่ 4 ตำบลลำใหม่ กันเกือบ 2,000 คน หลังทางหน่วยงานท้องที่ ท้องถิ่น ได้เข้าไปสำรวจแหล่งท่องเที่ยวด้านเชิงอนุรักษ์สิ่งแวดล้อมในพื้นที่ พร้อมทั้งเริ่มพัฒนาจนกลายเป็นสถานที่ท่องเที่ยวแห่งใหม่ ที่มีประชาชนให้ความสนใจไปเที่ยวชมทะเลหมอกกันจำนวนมาก

ซึ่งบางคนก็จะมากางเต็นท์พักนอนค้างคืนกันตั้งแต่ช่วงเย็น วานนี้ (19 ม.ค. 61) เพื่อรอชมพระอาทิตย์ตกดินในช่วงเย็น พร้อมรอชมทะเลหมอกในช่วงเช้า ส่วนบางคนก็จะเดินทางกันไปในช่วงเช้าตั้งแต่เวลา 6 โมง เป็นต้นไป เพื่อรอชมทะเลหมอกซึ่งจะมีให้เห็นไปจนถึงประมาณเวลา 09.00 น.

นางสาวอัสลีซา ดาโอ๊ะ นักศึกษามหาวิทยาลัยราชภัฎยะลา หนึ่งในนักท่องเที่ยวที่มาพักค้างแรม เพื่อรอชมทะเลหมอกกับกลุ่มเพื่อนๆ กล่าวว่า เพิ่งมาครั้งแรกรู้สึกประทับใจ สวยดี สถานที่นี้เมื่อก่อนก็ไม่เคยรู้จัก ดีใจที่จังหวัดยะลามีสถานที่สวยงาม มีทะเลหมอกให้ชม ทำให้คนต่างจังหวัดและคนอื่นๆ ได้รู้ว่าในพื้นที่ 3 จังหวัดชายแดนภาคใต้ ก็มีสถานที่ท่องเที่ยวที่สวยงามไม่แพ้ที่อื่นๆ แต่วันนี้สภาพอากาศไม่เป็นใจ มีฝนตกลงมาทำให้เห็นหมอกน้อย แต่อย่างใดก็ตามก็จะชักชวนเพื่อนๆ มาเที่ยวต่อไป

เช่นเดียวกับนายอิสมาแอ ลือแบซา คนในพื้นที่ตำบลลำใหม่ กล่าวว่า ตนเองเป็นคนในพื้นที่ตำบลลำใหม่ เดินทางมาตั้งแต่เวลา 03.00 น. มาดูผู้คนด้วยคึกคักมาก วันนี้คนนับเป็นพันๆ คน และมาดูทะเลหมอกซึ่งจะมีทุกวัน แต่วันนี้ฝนตกหมอกจะจางมาก ก็อยากจะเชิญชวนประชาชน นักท่องเที่ยว ให้มากันมากๆ มาสนับสนุนบ้านเรา